title: 2014/707/PESC: Decizia EULEX KOSOVO/2/2014 a Comitetului politic și de securitate din 9 octombrie 2014 privind numirea șefului misiunii Uniunii Europene de sprijinire a supremației legii în Kosovo, EULEX KOSOVO

text:
               11.10.2014

               RO

               Jurnalul Oficial al Uniunii Europene

               L 295/59

         DECIZIA EULEX KOSOVO/2/2014 A COMITETULUI POLITIC ȘI DE SECURITATE
   din 9 octombrie 2014
   privind numirea șefului misiunii Uniunii Europene de sprijinire a supremației legii în Kosovo (1), EULEX KOSOVO

      (2014/707/PESC)

   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Acțiunea comună 2008/124/PESC a Consiliului din 4 februarie 2008 privind misiunea Uniunii Europene de sprijinire a supremației legii în Kosovo, EULEX KOSOVO (2), în special articolul 12 alineatul (2),
   întrucât:

               (1)

               În temeiul articolului 12 alineatul (2) din Acțiunea comună 2008/124/PESC, Comitetul politic și de securitate (COPS) este autorizat, în conformitate cu articolul 38 din tratat, să adopte deciziile relevante în scopul exercitării controlului politic și conducerii strategice ale misiunii Uniunii Europene de sprijinire a supremației legii în Kosovo (EULEX KOSOVO), inclusiv decizia de numire a șefului misiunii.

               (2)

               La 17 iunie 2014, COPS a adoptat Decizia EULEX KOSOVO/1/2014 (3) privind prelungirea mandatului șefului misiunii EULEX KOSOVO până la 14 octombrie 2014.

               (3)

               La 12 iunie 2014, Consiliul a adoptat Decizia 2014/349/PESC (4) de modificare a Acțiunii comune 2008/124/PESC și de prelungire a duratei EULEX KOSOVO până la 14 iunie 2016.

               (4)

               La 25 septembrie 2014, Înaltul Reprezentant al Uniunii pentru afaceri externe și politica de securitate a propus numirea ambasadorului Gabriele MEUCCI în calitate de șef al misiunii EULEX KOSOVO pentru perioada cuprinsă între 15 octombrie 2014 și 14 iunie 2015,

         ADOPTĂ PREZENTA DECIZIE:
   Articolul 1
   Ambasadorul Gabriele MEUCCI este numit șef al misiunii Uniunii Europene de sprijinire a supremației legii în Kosovo (EULEX KOSOVO), pentru perioada cuprinsă între 15 octombrie 2014 și 14 iunie 2015.
   Articolul 2
   Prezenta decizie intră în vigoare la data adoptării.
   Se aplică de la 15 octombrie 2014.

      Adoptată la Bruxelles, 9 octombrie 2014.

            Pentru Comitetul politic și de securitate

            Președintele

         W. STEVENS

      (1)  Denumirea „Kosovo” nu aduce atingere pozițiilor privind statutul și este conformă cu RCSONU 1244/99, precum și cu Avizul CIJ privind Declarația de independență a Kosovo.

      (2)  JO L 42, 16.2.2008, p. 92.

      (3)  Decizia EULEX KOSOVO/1/2014 a Comitetului politic și de securitate din 17 iunie 2014 privind prelungirea mandatului șefului misiunii Uniunii Europene de sprijinire a supremației legii în Kosovo, EULEX KOSOVO (JO L 180, 20.6.2014, p. 17).

      (4)  Decizia 2014/349/PESC a Consiliului din 12 iunie 2014 de modificare a Acțiunii comune 2008/124/PESC privind misiunea Uniunii Europene de sprijinire a supremației legii în Kosovo, EULEX KOSOVO (JO L 174, 13.6.2014, p. 42).


title: 2008/535/CE: Decizia Parlamentului European din 24 aprilie 2007 privind descărcarea de gestiune pentru execuția bugetului Agenției Europene pentru Securitatea Rețelelor Informatice și a Datelor aferent exercițiului financiar 2005

text:
               15.7.2008

               RO

               Jurnalul Oficial al Uniunii Europene

               L 187/176

         DECIZIA PARLAMENTULUI EUROPEAN
   din 24 aprilie 2007
   privind descărcarea de gestiune pentru execuţia bugetului Agenţiei Europene pentru Securitatea Reţelelor Informatice şi a Datelor aferent exerciţiului financiar 2005
   (2008/535/CE)
   PARLAMENTUL EUROPEAN,
   având în vedere conturile anuale finale ale Agenţiei Europene pentru Securitatea Reţelelor Informatice şi a Datelor pentru exerciţiul financiar 2005 (1),
   având în vedere raportul Curţii de Conturi privind conturile anuale finale ale Agenţiei Europene pentru Securitatea Reţelelor Informatice şi a Datelor pentru exerciţiul financiar 2005, precum şi răspunsurile agenţiei (2),
   având în vedere Recomandarea Consiliului din 27 februarie 2007 (5711/2007 – C6-0080/2007),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene (3), în special articolul 185,
   având în vedere Regulamentul (CE) nr. 460/2004 al Parlamentului European şi al Consiliului din 10 martie 2004 de instituire a unei Agenţii Europene pentru Securitatea Reţelelor Informatice şi a Datelor (4), în special articolul 17,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 şi anexa V la Regulamentul său de procedură,
   având în vedere raportul Comisiei pentru control bugetar (A6-0102/2007),

               1.

               acordă directorului Agenţiei Europene pentru Securitatea Reţelelor Informatice şi a Datelor descărcarea de gestiune pentru execuţia bugetului agenţiei aferent exerciţiului financiar 2005;

               2.

               îşi prezintă observaţiile în cadrul rezoluţiei de mai jos;

               3.

               încredinţează Preşedintelui sarcina de a transmite prezenta decizie împreună cu rezoluţia, ca parte integrantă a acesteia, directorului Agenţiei Europene pentru Securitatea Reţelelor Informatice şi a Datelor, Consiliului, Comisiei şi Curţii de Conturi şi de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul General

         Harald RØMER

      (1)  JO C 266, 31.10.2006, p. 16.

      (2)  JO C 312, 19.12.2006, p. 1.

      (3)  JO L 248, 16.9.2002, p. 1. Regulament modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (4)  JO L 77, 13.3.2004, p. 1.

      (5)  JO L 357, 31.12.2002, p. 72.
    ---documentbreak---

               15.7.2008

               RO

               Jurnalul Oficial al Uniunii Europene

               L 187/177

         REZOLUŢIA PARLAMENTULUI EUROPEAN
   din 24 aprilie 2007
   conţinând observaţiile care fac parte integrantă din decizia privind descărcarea de gestiune pentru execuţia bugetului Agenţiei Europene pentru Securitatea Reţelelor Informatice şi a Datelor aferent exerciţiului financiar 2005
   PARLAMENTUL EUROPEAN,
   având în vedere conturile anuale finale ale Agenţiei Europene pentru Securitatea Reţelelor Informatice şi a Datelor pentru exerciţiul financiar 2005 (1),
   având în vedere raportul Curţii de Conturi privind conturile anuale finale ale Agenţiei Europene pentru Securitatea Reţelelor Informatice şi a Datelor pentru exerciţiul financiar 2005, precum şi răspunsurile agenţiei (2),
   având în vedere Recomandarea Consiliului din 27 februarie 2007 (5711/2007 – C6-0080/2007),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene (3), în special articolul 185,
   având în vedere Regulamentul (CE) nr. 460/2004 al Parlamentului European şi al Consiliului din 10 martie 2004 de instituire a unei Agenţii Europene pentru Securitatea Reţelelor Informatice şi a Datelor (4), în special articolul 17,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menţionate la articolul 185 din Regulamentul (CE, Euratom) nr. 1605/2002 (5), în special articolul 94,
   având în vedere articolul 71 şi anexa V la Regulamentul său de procedură,
   având în vedere raportul Comisiei pentru control bugetar (A6-0102/2007),

               A.

               întrucât Curtea de Conturi a declarat că a obţinut asigurări rezonabile cu privire la fiabilitatea conturilor anuale pentru exerciţiul financiar care s-a încheiat la 31 decembrie 2005 şi cu privire la legalitatea şi regularitatea tranzacţiilor subiacente, în ansamblul lor,

         Aspecte generale privind majoritatea agenţiilor UE care necesită descărcarea individuală de gestiune

               1.

               consideră că numărul din ce în ce mai ridicat de agenţii comunitare şi activităţile unora dintre ele nu par să se integreze într-un cadru politic global, că misiunile unor agenţii nu reflectă întotdeauna nevoile reale ale Uniunii, şi nici aşteptările cetăţenilor, şi constată că, în general, agenţiile nu au întotdeauna o imagine bună, şi nici o bună reputaţie;

               2.

               invită Comisia, prin urmare, să definească un cadru de orientare globală privind instituirea de noi agenţii comunitare, să prezinte un studiu asupra raportului costuri-beneficii înainte de a institui o nouă agenţie, asigurându-se că se evită duplicarea activităţilor între agenţii sau cu misiunile altor organizaţii europene;

               3.

               solicită Curţii de Conturi să îşi dea avizul cu privire la studiul asupra raportului costuri-beneficii înainte ca Parlamentul să adopte o decizie;

               4.

               invită Comisia să prezinte, la fiecare cinci ani, un studiu privind valoarea adăugată a fiecărei agenţii existente; invită toate instituţiile relevante ca, în cazul unei evaluări negative a valorii adăugate a unei agenţii, să ia măsurile care se impun, reformulând mandatul agenţiei respective sau închizând-o;

               5.

               având în vedere numărul din ce în ce mai ridicat de agenţii de reglementare, regretă că negocierile privind proiectul de acord instituţional pentru încadrarea acestor agenţii nu s-au încheiat încă şi invită serviciile competente ale Comisiei să ia, împreună cu Curtea de Conturi, toate măsurile pentru ca acest acord să se realizeze rapid;

               6.

               constată că responsabilitatea bugetară a Comisiei presupune legături mai strânse între agenţii şi Comisie; solicită Comisiei şi Consiliului să ia toate măsurile pentru a acorda Comisiei, până la 31 decembrie 2007, o minoritate de blocaj în cadrul organismelor de control ale agenţiilor de reglementare şi să prevadă această minoritate de blocaj chiar de la început în cazul instituirii de noi agenţii;

               7.

               invită Curtea de Conturi să creeze un nou capitol în raportul său anual, consacrat tuturor agenţiilor cărora urmează să li se acorde descărcarea de gestiune în cadrul conturilor Comisiei, pentru a oferi o imagine mai clară a modului în care agenţiile utilizează fondurile UE;

               8.

               reaminteşte principiul conform căruia toate agenţiile comunitare, subvenţionate sau nu, primesc descărcarea de gestiune din partea Parlamentului, chiar şi în cazul în care, în temeiul actului lor constitutiv, intervine o autoritate de descărcare;

               9.

               invită Curtea de Conturi să realizeze audituri de performanţă pentru toate agenţiile şi să prezinte rapoarte în acest sens comisiilor relevante din Parlament, inclusiv Comisiei pentru control bugetar;

               10.

               constată că numărul de agenţii este în continuă creştere şi că, în conformitate cu responsabilitatea politică a Comisiei privind funcţionarea agenţiilor, care depăşeşte simpla asistenţă logistică, este tot mai necesar ca direcţiile generale din cadrul Comisiei care sunt responsabile cu instituirea şi supravegherea agenţiilor să dispună de o abordare comună în ceea ce priveşte agenţiile; consideră că o structură similară cu cea creată de agenţii pentru coordonare între DG implicate ar putea constitui o soluţie pragmatică pentru această abordare comună, la nivelul Comisiei, a tuturor aspectelor legate de agenţii;

               11.

               invită Comisia să amelioreze sprijinul administrativ şi tehnic acordat agenţiilor, ţinând seama de complexitatea crescândă a reglementărilor administrative ale Comunităţii şi de problemele tehnice;

               12.

               constată lipsa unui organism disciplinar în toate agenţiile comunitare şi invită Comisia să ia măsurile necesare pentru instituirea rapidă a unui astfel de mecanism;

               13.

               salută îmbunătăţirile considerabile constatate în coordonarea dintre agenţiile UE, care le permite să soluţioneze probleme recurente şi eficientizează cooperarea cu Comisia şi cu Parlamentul;

               14.

               consideră că instituirea de către mai multe agenţii a unui serviciu comun de asistenţă, care să asigure conformitatea sistemelor informatice de gestiune financiară cu sistemele Comisiei, este o măsură care trebuie dezvoltată şi extinsă;

               15.

               solicită agenţiilor să îmbunătăţească cooperarea dintre ele şi evaluarea comparativă cu actorii din domeniu; îndeamnă Comisia să adopte mijloacele pe care le va considera necesare pentru a ajuta agenţiile să-şi îmbunătăţească imaginea şi să mărească vizibilitatea activităţilor lor;

               16.

               solicită Comisiei să elaboreze o propunere de armonizare a formatului rapoartelor anuale ale agenţiilor şi să dezvolte indicatori de performanţă care să permită o comparaţie între nivelurile lor de eficienţă;

               17.

               invită agenţiile să prezinte, la începutului fiecărui an, indicatori de performanţă pe baza cărora să poată fi evaluate;

               18.

               invită toate agenţiile să utilizeze din ce în ce mai mult obiectivele SMART, ceea ce ar trebui să conducă la o planificare şi o realizare mai realiste a obiectivelor specifice;

               19.

               este de acord cu opinia Curţii de Conturi conform căreia Comisia este, de asemenea, responsabilă pentru gestiunea (financiară) a agenţiilor; îndeamnă, prin urmare, Comisia să supravegheze şi, dacă este cazul, să direcţioneze şi să ajute la gestiunea diferitelor agenţii, în special în ceea ce priveşte aplicarea corespunzătoare a procedurilor de licitaţie, transparenţa procedurilor de recrutare, buna gestiune financiară (subutilizare şi suprabugetare) şi, cel mai important, buna aplicare a normelor privind cadrul de control intern;

               20.

               consideră că programele de activitate ale agenţiilor ar trebui să prezinte contribuţiile acestora în termeni operaţionali şi măsurabili şi că ar trebui să se acorde atenţia cuvenită standardelor de control intern ale Comisiei;

         Aspecte specifice

               21.

               constată că execuţia bugetului aferent exerciţiului financiar 2005 a fost marcată de o rată redusă de angajare (70 %) şi o rată semnificată de reportare (peste 40 % per total şi aproape 80 % pentru cheltuielile operaţionale) şi că această situaţie se datorează, parţial, problemelor inerente perioadei de începere a activităţii agenţiei şi faptului că agenţia a devenit operaţională doar în a doua jumătate a lui 2005;

               22.

               observă că nu a fost introdusă gestionarea pe activităţi, în ciuda faptului că regulamentul financiar al agenţiei prevede introducerea acesteia, în conformitate cu cea aplicată în bugetul general, astfel încât să se amelioreze monitorizarea performanţelor.

      (1)  JO C 266, 31.10.2006, p. 16.

      (2)  JO C 312, 19.12.2006, p. 1.

      (3)  JO L 248, 16.9.2002, p. 1. Regulament modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

      (4)  JO L 77, 13.3.2004, p. 1.

      (5)  JO L 357, 31.12.2002, p. 72.


title: Decizia Comisiei din 3 septembrie 2011 de instituire a unui Grup de experți în achiziții publice al Comisiei compus din reprezentanți ai părților interesate și de înlocuire a Deciziei 87/305/CEE privind înființarea Comitetului consultativ pentru introducerea concurenței în domeniul achizițiilor publice Text cu relevanță pentru SEE

text:
               4.10.2011

               RO

               Jurnalul Oficial al Uniunii Europene

               C 291/2

         DECIZIA COMISIEI
   din 3 septembrie 2011
   de instituire a unui Grup de experți în achiziții publice al Comisiei compus din reprezentanți ai părților interesate și de înlocuire a Deciziei 87/305/CEE privind înființarea Comitetului consultativ pentru introducerea concurenței în domeniul achizițiilor publice
   (Text cu relevanță pentru SEE)
   2011/C 291/02
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:

               (1)

               Strategia Europa 2020 evidențiază faptul că politica în domeniul achizițiilor publice trebuie să asigure utilizarea fondurilor publice în cel mai eficient mod posibil și să mențină piețele achizițiilor publice deschise în întreaga Uniune, în special în contextul constrângerilor bugetare și al dificultăților economice severe existente în multe state membre.

               (2)

               Strategia Europa 2020 subliniază faptul că normele privind achizițiile publice trebuie să îmbunătățească mediul de afaceri, în special pentru întreprinderile mici și mijlocii inovatoare, astfel încât să sprijine trecerea la o economie eficientă din punctul de vedere al resurselor. Politica în domeniul achizițiilor publice trebuie să contribuie, de asemenea, la realizarea obiectivelor societale comune, printre care se numără combaterea schimbărilor climatice și promovarea inovării, ce reprezintă noi provocări importante cu care se confruntă Europa.

               (3)

               În acest context, cadrul creat prin Decizia 87/305/CEE a Comisiei din 26 mai 1987 privind înființarea Comitetului consultativ pentru introducerea concurenței în domeniul achizițiilor publice (1) nu mai este adecvat pentru a furniza Comisiei competențele și contribuțiile practice necesare pentru a contura o politică în domeniul achizițiilor publice care să răspundă evoluției provocărilor din acest domeniu la nivelul Uniunii.

               (4)

               În consecință, este necesar să se instituie un grup de experți în domeniul achizițiilor publice, într-un nou cadru juridic care, pe de o parte, va permite adaptarea funcționării grupului la noul cadru pentru grupuri de experți al Comisiei (2) și, pe de altă parte, va furniza Comisiei competențele, experiența și cunoștințele necesare pentru a răspunde noilor provocări din domeniul achizițiilor publice.

               (5)

               Prin urmare, grupul trebuie să ajute Comisia să dezvolte o dezbatere și o politică de înaltă calitate în domeniul achizițiilor publice. Atunci când este cazul, grupul trebuie să pregătească rapoarte sau să emită avize pentru a ajuta Comisia la elaborarea și implementarea politicii și legislației Uniunii în domeniul achizițiilor publice.

               (6)

               În plus, un astfel de forum va permite, de asemenea, informarea sectoarelor interesate în legătură cu conceperea și aplicarea normelor Uniunii privind achizițiile publice.

               (7)

               Având în vedere cele de mai sus, grupul trebuie să aibă o componență mixtă, incluzând persoane selectate cu titlu personal și/sau pe baza intereselor pe care le reprezintă, precum și organizații. Acești membri trebuie să aibă experiență profesională diferită, incluzând, de exemplu, practicieni ai dreptului, experți tehnici implicați în contractele de achiziții publice, reprezentanți ai mediului academic, organizații ale sectorului sau profesionale și asociații ale autorităților sau entităților contractante.

               (8)

               În măsura în care este posibil, componența grupului trebuie să fie echilibrată, atât din punctul de vedere al genului, cât și al provenienței geografice.

               (9)

               Toți membrii trebuie să răspundă unor standarde înalte în materie de participare activă și de calitate la reuniuni, precum și la pregătirea acestora și la acțiunile subsecvente, dacă este necesar.

               (10)

               Datele cu caracter personal trebuie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (3).

               (11)

               Prin urmare, Decizia 87/305/CEE trebuie abrogată,

         DECIDE:
   Articolul 1
   Grupul de experți în achiziții publice al Comisiei compus din reprezentanți ai părților interesate
   Se instituie un Grup de experți în achiziții publice compus din reprezentanți ai părților interesate (denumit în continuare „grupul”).
   Acest grup înlocuiește Comitetul consultativ pentru introducerea concurenței în domeniul achizițiilor publice înființat prin Decizia 87/305/CEE.
   Articolul 2
   Sarcinile grupului
   Sarcinile grupului constau în a furniza Comisiei cunoștințe și competențe juridice, economice, tehnice și/sau practice de înaltă calitate, pentru a o asista la conturarea politicii Uniunii în domeniul achizițiilor publice.
   Aceste sarcini pot să implice:

               (a)

               furnizarea de analize și comentarii juridice și economice cu privire la evoluțiile importante sau la tendințele structurale din domeniul achizițiilor publice și cu privire la implicațiile acestora pentru cadrul de politică al Uniunii;

               (b)

               informarea serviciilor Comisiei în legătură cu provocările și evoluțiile înregistrate în sectoare specifice, la care achizițiile publice pot constitui un răspuns, și propunerea unor soluții adecvate;

               (c)

               furnizarea de contribuții în scopul îmbunătățirii eficacității politicii Uniunii în domeniul achizițiilor publice;

               (d)

               furnizarea de contribuții Comisiei în cadrul etapei de pregătire a elaborării legislației în domeniul achizițiilor publice;

               (e)

               asistarea serviciilor Comisiei la analizarea jurisprudenței relevante a Curții de Justiție a Uniunii Europene.

         Avizele grupului nu au caracter obligatoriu pentru Comisie sau serviciile sale.
   Articolul 3
   Consultare
   Comisia sau serviciile sale pot consulta grupul cu privire la orice aspect legat de politica, legislația sau practica Uniunii în domeniul achizițiilor publice.
   Articolul 4
   Componență – Numirea membrilor
   (1)   Grupul este format din maximum 20 de membri.
   (2)   Membrii sunt persoane numite cu titlu personal, persoane care reprezintă un interes comun și/sau organizații, după cum se menționează în regula nr. 8 din regulile orizontale pentru grupurile de experți ale Comisiei.
   (3)   Toți membrii și reprezentanții acestora trebuie să răspundă unor standarde înalte în materie de participare activă și de calitate la reuniuni, precum și la pregătirea acestora și la acțiunile subsecvente, dacă este necesar.
   (4)   În vederea selecționării membrilor grupului, serviciile Comisiei publică o cerere de candidaturi.
   (5)   Membrii sunt numiți de directorul general al DG Piața Internă și Servicii. Aceștia sunt selectați dintre persoanele și organizațiile având competențe în domeniile menționate la articolele 2 și 3, care au răspuns la cererea de candidaturi.
   Organizațiile își numesc reprezentanții. Directorul general al DG Piața Internă și Servicii poate refuza un reprezentant propus de o organizație, dacă acesta nu corespunde profilului cerut în cererea de candidaturi. În astfel de cazuri, se solicită organizației respective să numească un alt reprezentant.
   (6)   Membrii sunt numiți pentru o perioadă de trei ani de către directorul general al DG Piața Internă și Servicii. Mandatul acestora se poate reînnoi pentru o perioadă maximă de trei ani. directorul general al DG Piața Internă și Servicii decide reînnoirea mandatului unuia sau mai multor membri, pe baza calității, regularității și relevanței contribuțiilor acestora definite la articolul 3.
   Membrii rămân în funcție și activi până la înlocuirea lor.
   (7)   Se poate prevedea numirea unui număr de supleanți egal cu numărul de membri. Supleanții sunt numiți în conformitate cu aceleași condiții ca și membrii; supleanții înlocuiesc în mod automat membrii absenți sau indisponibili.
   (8)   Membrii care nu mai sunt în măsură să contribuie în mod eficace la deliberările grupului, care demisionează sau care nu îndeplinesc condițiile prevăzute la alineatul (5) din prezentul articol sau la articolul 339 din tratat pot fi înlocuiți pentru restul mandatului lor.
   (9)   Persoanele numite cu titlu personal acționează în mod independent și în interesul public. Persoanele numite pentru a reprezenta un interes comun al mai multor părți interesate nu pot reprezenta o singură parte interesată.
   (10)   Numele persoanelor numite cu titlu personal, ale persoanelor care reprezintă un interes comun și ale organizațiilor se publică în Registrul grupurilor de experți și al altor entități similare ale Comisiei („Registrul”). Interesele pe care le reprezintă persoanele se publică, de asemenea, în Registru.
   Persoanele care nu doresc divulgarea numelor lor pot solicita derogarea de la obligația de publicare prevăzută la primul paragraf. Derogarea se acordă numai dacă divulgarea numelui expertului ar putea pune în pericol securitatea sau integritatea acestuia sau ar putea aduce atingere, în mod nejustificat, vieții sale private.
   (11)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001 (4).
   Articolul 5
   Funcționare
   (1)   Grupul este prezidat de un reprezentant al serviciilor Comisiei.
   (2)   Grupul acționează la cererea acestor servicii.
   (3)   Serviciile Comisiei stabilesc în avans agenda de lucru a reuniunilor. În acest scop, serviciile respective pot lua în considerare sugestii ale membrilor grupului.
   (4)   Serviciile Comisiei pot decide reunirea grupului în plen sau pe subgrupuri compuse din membrii ale căror competențe și/sau interese au o relevanță specifică pentru punctele de pe agenda de lucru a reuniunii respective.
   (5)   Serviciile Comisiei pot invita experți din afara grupului, având competențe specifice în ceea ce privește un subiect de pe agenda de lucru, să participe ad-hoc la activitatea grupului. În plus, serviciile Comisiei pot acorda statutul de observator unor persoane, unor organizații, astfel cum sunt definite în regula nr. 8 alineatul (3) din regulile orizontale pentru grupuri de experți, și unor țări candidate.
   (6)   Toți membrii grupului și reprezentanții acestora, precum și experții și observatorii invitați la o anumită reuniune, trebuie să respecte obligațiile privind secretul profesional prevăzute în tratate și în normele de implementare a acestora, precum și normele privind securitatea ale Comisiei, referitoare la protecția informațiilor clasificate ale UE, stabilite în anexa la Decizia 2001/844/CE, CECO, Euratom a Comisiei (5). Dacă aceste obligații nu sunt respectate, directorul general al DG Piața Internă și Servicii poate lua toate măsurile adecvate.
   (7)   Reuniunile grupului sau ale subgrupului (subgrupurilor) au loc în incintele Comisiei. Comisia asigură serviciile de secretariat. La reuniunile grupului pot participa și alți funcționari ai Comisiei care sunt interesați de lucrări.
   (8)   Regulamentul de procedură al grupului este regulamentul de procedură standard pentru grupuri de experți, cu excepția cazului în care grupul adoptă norme specifice.
   (9)   Comisia publică informațiile relevante cu privire la activitățile desfășurate de grup, fie prin includerea acestora în Registru, fie prin intermediul unui link al Registrului către un site internet dedicat.
   Articolul 6
   Cheltuieli aferente reuniunilor
   (1)   Participanții la activitățile grupului nu sunt remunerați pentru serviciile prestate.
   (2)   Cheltuielile de călătorie și de sejur suportate de participanții la activitățile grupului sunt rambursate de Comisie în conformitate cu dispozițiile în vigoare în cadrul Comisiei.
   (3)   Cheltuielile respective se rambursează în limitele creditelor disponibile alocate în cadrul procedurii anuale de alocare a resurselor.
   Articolul 7
   Abrogare
   Decizia 87/305/CEE (6) se abrogă.

      Adoptată la Bruxelles, 3 septembrie 2011.

            Pentru Comisie

         Michel BARNIER

            Membru al Comisiei

      (1)  JO L 152, 12.6.1987, p. 32. Decizia 87/305/CEE a Comisiei din 26 mai 1987 privind înființarea Comitetului consultativ pentru introducerea concurenței în domeniul achizițiilor publice.

      (2)  SEC(2010) 1360 final.

      (3)  JO L 8, 12.1.2001, p. 1.

      (4)  A se vedea nota de subsol nr. 3.

      (5)  SEC(2007) 639, 25.6.2007.

      (6)  A se vedea nota de subsol nr. 1.


title: 2009/189/CE,Euratom: Decizia Parlamentului European din 22 aprilie 2008 privind descărcarea de gestiune pentru execuția bugetului Agenției Executive pentru Energie Inteligentă aferent exercițiului financiar 2006

text:
               31.3.2009

               RO

               Jurnalul Oficial al Uniunii Europene

               L 88/67

      DECIZIA PARLAMENTULUI EUROPEAN

   din 22 aprilie 2008
   privind descărcarea de gestiune pentru execuția bugetului Agenției Executive pentru Energie Inteligentă aferent exercițiului financiar 2006
   (2009/189/CE, Euratom)
   PARLAMENTUL EUROPEAN,
   având în vedere bugetul general al Uniunii Europene aferent exercițiului financiar 2006 (1),
   având în vedere conturile anuale finale ale Comunităților Europene pentru exercițiul financiar 2006 – Volumul I [SEC(2007) 1056 – C6-0390/2007, SEC(2007) 1055 – C6-0362/2007] (2),
   având în vedere conturile anuale finale ale Agenției Executive pentru Energie Inteligentă pentru exercițiul financiar 2006 (3),
   având în vedere Raportul anual al Comisiei către autoritatea care acordă descărcarea de gestiune privind monitorizarea deciziilor de descărcare de gestiune pentru anul 2005 [COM(2007) 538 și COM(2007) 537] și documentul de lucru al serviciilor Comisiei – anexat la raportul Comisiei adresat Parlamentului European privind monitorizarea deciziilor de descărcarea de gestiune pentru anul 2005 [SEC(2007) 1185, SEC(2007) 1186],
   având în vedere Comunicarea Comisiei intitulată „Realizări politice în 2006” [COM(2007) 67],
   având în vedere Comunicarea Comisiei intitulată „Sinteza realizărilor Comisiei în materie de gestiune în 2006” [COM(2007) 274],
   având în vedere Raportul anual al Comisiei către autoritatea care acordă descărcarea de gestiune privind lucrările de audit intern realizate în anul 2006 [COM(2007) 280] și documentul de lucru al serviciilor Comisiei care însoțește raportul anual către autoritatea care acordă descărcarea de gestiune privind lucrările de audit intern realizate în anul 2006 [SEC(2007) 708],
   având în vedere Raportul Comisiei privind răspunsurile statelor membre la Raportul anual 2005 al Curții de Conturi [COM(2007) 118],
   având în vedere Cartea verde privind inițiativa europeană în materie de transparență, adoptată de Comisie la 3 mai 2006 [COM(2006) 194],
   având în vedere Avizul nr. 2/2004 al Curții de Conturi privind modelul de „audit unic” (și propunerea privind un cadru de control intern comunitar) (4),
   având în vedere Comunicarea Comisiei privind o foaie de parcurs spre un cadru integrat de control intern [COM(2005) 252],
   având în vedere Planul de acțiune al Comisiei pentru instituirea unui cadru integrat de control intern [COM(2006) 9], raportul adresat de Comisie Consiliului, Parlamentului European și Curții de Conturi privind evoluția Planului de acțiune al Comisiei pentru un cadru integrat de control intern [COM(2007) 86] și documentul de lucru al serviciilor Comisiei care însoțește raportul în cauză [SEC(2007) 311],
   având în vedere Avizul nr. 6/2007 al Curții de Conturi referitor la situațiile rezumative anuale ale statelor membre, la „declarațiile naționale” ale statelor membre și la lucrările de audit ale instituțiilor naționale de control financiar cu privire la fondurile comunitare (5),
   având în vedere Planul de acțiune al Comisiei privind întărirea rolului de supraveghere al Comisiei din cadrul gestionării repartizate a acțiunilor structurale [COM(2008) 97],
   având în vedere Raportul Comisiei către Consiliu, Parlamentul European și Curtea de Conturi privind Planul de acțiune al Comisiei pentru un cadru de control intern integrat [COM(2008) 110] și documentul de lucru al serviciilor Comisiei care însoțește raportul [SEC(2008) 259],
   având în vedere Raportul Curții de Conturi privind conturile anuale ale Agenției Executive pentru Energie Inteligentă pentru exercițiul financiar 2006, însoțit de răspunsurile agenției (6),
   având în vedere Declarația de asigurare privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi în temeiul articolului 248 din Tratatul CE (7),
   având în vedere Recomandarea Consiliului din 12 februarie 2008 (5855/2008 – C6-0083/2008),
   având în vedere articolele 274, 275 și 276 din Tratatul CE, precum și articolele 179a și 180b din Tratatul Euratom,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (8), în special articolul 55,
   având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (9), în special articolul 14 alineatul (3),
   având în vedere Regulamentul (CE) nr. 1653/2004 al Comisiei din 21 septembrie 2004 de stabilire a regulamentului financiar tip pentru agențiile executive, în temeiul Regulamentului (CE) nr. 58/2003 al Consiliului de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (10), în special articolul 66 primul şi al doilea paragraf,
   având în vedere Decizia 2004/20/CE a Comisiei din 23 decembrie 2003 de înființare a unei agenții executive, „Agenția Executivă pentru Energie Inteligentă”, pentru gestionarea acțiunilor comunitare în domeniul energiei, în cadrul aplicării Regulamentului (CE) nr. 58/2003 al Consiliului (11),
   având în vedere articolul 70 și anexa V la Regulamentul său de procedură,
   având în vedere raportul Comisiei pentru control bugetar și avizele celorlalte comisii interesate (A6-0109/2008),

               A.

               întrucât, în temeiul articolului 274 din Tratatul CE, Comisia execută bugetul pe propria răspundere, în conformitate cu principiul bunei gestiuni financiare,

               1.

               acordă directorului Agenției Executive pentru Energie inteligentă descărcarea de gestiune pentru execuția bugetului agenției executive aferent exercițiului financiar 2006;

               2.

               își prezintă observațiile în rezoluția care face parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea III – Comisia;

               3.

               încredințează Președintelui sarcina de a transmite prezenta decizie, împreună cu decizia privind descărcarea de gestiune pentru execuția bugetului general al Uniunii Europene aferent exercițiului financiar 2006, Secțiunea III – Comisia și rezoluția care face parte integrantă a deciziei în cauză, directorului Agenției Executive pentru Energie Inteligentă, Consiliului, Comisiei, Curții de Justiție și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO L 78, 15.3.2006.

      (2)  JO C 274, 15.11.2007, p. 1.

      (3)  JO C 261, 31.10.2007, p. 29.

      (4)  JO C 107, 30.4.2004, p. 1.

      (5)  JO C 216, 14.9.2007, p. 3.

      (6)  JO C 309, 19.12.2007, p. 18.

      (7)  JO C 274, 15.11.2007, p. 130.

      (8)  JO L 248, 16.9.2002, p. 1.

      (9)  JO L 11, 16.1.2003, p. 1.

      (10)  JO L 297, 22.9.2004, p. 6.

      (11)  JO L 5, 9.1.2004, p. 85.


title: 2011/341/PESC: Decizia Atalanta/2/2011 a Comitetului politic și de securitate din 15 iunie 2011 privind numirea unui comandant al operației UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta)

text:
               16.6.2011

               RO

               Jurnalul Oficial al Uniunii Europene

               L 158/36

         DECIZIA ATALANTA/2/2011 A COMITETULUI POLITIC ȘI DE SECURITATE
   din 15 iunie 2011
   privind numirea unui comandant al operației UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (Atalanta)
   (2011/341/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38,
   având în vedere Acțiunea comună 2008/851/PESC a Consiliului din 10 noiembrie 2008 privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (1) (Atalanta), în special articolul 6,
   întrucât:

               (1)

               În temeiul articolului 6 din Acțiunea comună 2008/851/PESC, Consiliul a autorizat Comitetul politic și de securitate să adopte decizii privind numirea comandantului operației UE.

               (2)

               Regatul Unit a propus ca contraamiralul Duncan POTTS să îl înlocuiască pe generalul-maior Buster HOWES în calitate de comandant al operației UE.

               (3)

               Comitetul militar al UE sprijină această propunere.

               (4)

               În conformitate cu articolul 5 din Protocolul (nr. 22) privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și a acțiunilor Uniunii care au implicații în materie de apărare,

         ADOPTĂ PREZENTA DECIZIE:
   Articolul 1
   Contraamiralul Duncan POTTS este numit prin prezenta decizie în calitate de comandant al operației UE pentru operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei.
   Articolul 2
   Prezenta decizie intră în vigoare la 1 august 2011.

      Adoptată la Bruxelles, 15 iunie 2011.

            Pentru Comitetul politic și de securitate

            Președintele

         O. SKOOG

      (1)  JO L 301, 12.11.2008, p. 33.


               23.12.2016

               RO

               Jurnalul Oficial al Uniunii Europene

               C 482/244

         P7_TA(2014)0033
   Numirea unui membru al Comitetului executiv al BCE (Sabine Lautenschläger)
   Decizia Parlamentului European din 16 ianuarie 2014 referitoare la recomandarea Consiliului privind numirea unui membru al Comitetului executiv al Băncii Centrale Europene (N7-0002/2014 – C7-0010/2014 – 2014/0801(NLE))
   (Consultare)
   (2016/C 482/45)

      Parlamentul European,

               —

               având în vedere recomandarea Consiliului din 7 ianuarie 2014 (N7-0002/2014) (1),

               —

               având în vedere articolul 283 alineatul (2) al doilea paragraf din Tratatul privind funcționarea Uniunii Europene, în temeiul căruia a fost consultat de către Consiliul European (C7-0010/2014),

               —

               având în vedere articolul 109 din Regulamentul său de procedură,

               —

               având în vedere raportul Comisiei pentru afaceri economice și monetare (A7-0023/2014),

               A.

               întrucât, prin scrisoarea din 8 ianuarie 2014, primită la 9 ianuarie 2014, Consiliul European a consultat Parlamentul European cu privire la numirea Sabinei Lautenschläger ca membru al Comitetului executiv al Băncii Centrale Europene pentru un mandat de opt ani;

               B.

               întrucât Comisia sa pentru afaceri economice și monetare a evaluat calificările doamnei Lautenschläger, în special în ceea ce privește condițiile prevăzute la articolul 283 alineatul (2) din Tratatul privind funcționarea Uniunii Europene (TFUE) și, astfel cum decurge din articolul 130 din TFUE, imperativul independenței totale a BCE în domeniul politicii monetare; întrucât, în cadrul acestei evaluări, comisia a primit din partea doamnei Lautenschläger un curriculum vitae, precum și răspunsurile sale la întrebările scrise care i-au fost adresate;

               C.

               întrucât comisia a organizat apoi, la 13 ianuarie 2014, o audiere a doamnei Lautenschläger, în cursul căreia aceasta a făcut o declarație introductivă și apoi a răspuns la întrebările adresate de membrii comisiei,

               1.

               emite un aviz favorabil privind recomandarea Consiliului de numire a Sabinei Lautenschläger ca membru al Comitetului executiv al Băncii Centrale Europene;

               2.

               încredințează Președintelui sarcina de a transmite prezenta decizie Consiliului European, Consiliului și guvernelor statelor membre.

      (1)  Nepublicată încă în Jurnalul Oficial.


title: Decizia 2006/412/PESC a Consiliului din 12 iunie 2006 privind lansarea operațiunii militare a Uniunii Europene de susținere a Misiunii Organizației Națiunilor Unite în Republica Democrată Congo (MONUC) pe durata procesului electoral (Operațiune EUFOR RD Congo)

text:
Anunţ juridic important

|

32006D0412

Official Journal L 163 , 15/06/2006 P. 0016 - 0016 Official Journal L 294 , 25/10/2006 P. 0212 - 0212

		20060612Decizia 2006/412/PESC a Consiliuluidin 12 iunie 2006privind lansarea operațiunii militare a Uniunii Europene de susținere a Misiunii Organizației Națiunilor Unite în Republica Democrată Congo (MONUC) pe durata procesului electoral(Operațiune EUFOR RD Congo)CONSILIUL UNIUNII EUROPENE,având în vedere Acțiunea comună a Consiliului 2006/319/PESC din 27 aprilie 2006 privind operațiunea militară a Uniunii Europene de sprijinire a Misiunii Organizației Națiunilor Unite în Republica Democrată Congo (MONUC) pe durata procesului electoral [1] (operațiunea EUFOR RD Congo), în special articolul 5,întrucât:(1) Secretarul general al Organizației Națiunilor Unite a confirmat prin scrisoarea din 18 aprilie 2006 principiile sprijinului militar al Uniunii Europene acordat MONUC ca răspuns la o scrisoare din partea președinției din 28 martie 2006.(2) Autoritățile din Republica Democrată Congo au salutat un eventual sprijin militar acordat MONUC pe durata procesului electoral.(3) La 25 aprilie 2006, Consiliul de Securitate al Organizației Națiunilor Unite a adoptat Rezoluția 1671 (2006) de autorizare a desfășurării temporare a unei forțe a Uniunii Europene ("EUFOR RD Congo") destinată să susțină MONUC în perioada alegerilor în Republica Democrată Congo.(4) Comisia electorală independentă a Republicii Democrate Congo a anunțat că primul tur al alegerilor va avea loc la 30 iulie 2006.(5) În conformitate cu articolul 6 din Protocolul privind poziția Danemarcei anexat la Tratatul privind Uniunea Europeană și la Tratatul de instituire a Comunității Europene, Danemarca nu participă la elaborarea și la punerea în aplicare a deciziilor și acțiunilor Uniunii Europene care au implicații în domeniul apărării și nu contribuie deci la finanțarea operațiunii,DECIDE:Articolul 1Operațiunea militară a Uniunii în Republica Democrată Congo, destinată să sprijine MONUC pe durata procesului electoral (operațiunea EUFOR RD Congo) se lansează la 12 iunie 2006.Articolul 2Comandantul operațiunii Uniunii este autorizat, cu efect imediat, să dea ordinul de activare (ACTORD) în vederea efectuării desfășurării forțelor, înaintea transferului de autoritate care urmează sosirii acestora în zonă și să înceapă executarea misiunii.Articolul 3Prezenta decizie produce efecte de la data adoptării.Articolul 4Prezenta decizie se publică în Jurnalul Oficial al Uniunii Europene.Adoptată la Luxemburg, 12 iunie 2006.Pentru ConsiliuPreședinteleU. Plassnik[1] JO L 116, 29.4.2006, p. 98.--------------------------------------------------


title: Decizia (UE) 2016/2232 a Consiliului din 6 decembrie 2016 privind semnarea, în numele Uniunii, și aplicarea cu titlu provizoriu a Acordului de dialog politic și de cooperare dintre Uniunea Europeană și statele sale membre, pe de o parte, și Republica Cuba, pe de altă parte

text:
               13.12.2016

               RO

               Jurnalul Oficial al Uniunii Europene

               LI 337/1

         DECIZIA (UE) 2016/2232 A CONSILIULUI
   din 6 decembrie 2016
   privind semnarea, în numele Uniunii, și aplicarea cu titlu provizoriu a Acordului de dialog politic și de cooperare dintre Uniunea Europeană și statele sale membre, pe de o parte, și Republica Cuba, pe de altă parte
   CONSILIUL UNIUNII EUROPENE,
   având în vedere Tratatul privind Uniunea Europeană și în special articolul 31 alineatul (1) și articolul 37,
   având în vedere Tratatul privind funcționarea Uniunii Europene și în special articolele 207 și 209, coroborate cu articolul 218 alineatul (5) și cu articolul 218 alineatul (8) al doilea paragraf,
   având în vedere propunerea Comisiei Europene și a Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 10 februarie 2014, Consiliul a autorizat Comisia să deschidă negocieri cu Republica Cuba în vederea unui acord de dialog politic și de cooperare.

               (2)

               Negocierile s-au încheiat cu succes prin parafarea, la 11 martie 2016, a Acordului de dialog politic și de cooperare dintre Uniunea Europeană și statele sale membre, pe de o parte, și Republica Cuba, pe de altă parte (denumit în continuare „acordul”).

               (3)

               Articolul 86 alineatul (3) din acord prevede aplicarea, până la intrarea sa în vigoare, cu titlu provizoriu.

               (4)

               Prin urmare, acordul ar trebui să fie semnat în numele Uniunii și să se aplice parțial cu titlu provizoriu până la finalizarea procedurilor necesare pentru încheierea sa.

               (5)

               Aplicarea parțială cu titlu provizoriu a acordului nu aduce atingere partajării competențelor între Uniune și statele membre în conformitate cu tratatele. De asemenea, aceasta ar fi corespunzătoare naturii competențelor Uniunii, în special în ceea ce privește aspectele menționate în partea III titlurile IV-VII din acord,

         ADOPTĂ PREZENTA DECIZIE:
   Articolul 1
   Prin prezenta decizie, se autorizează semnarea, în numele Uniunii, a Acordului de dialog politic și de cooperare dintre Uniunea Europeană și statele sale membre, pe de o parte, și Republica Cuba, pe de altă parte, sub rezerva încheierii acordului respectiv.
   Textul acordului se atașează la prezenta decizie.
   Articolul 2
   Președintele Consiliului este autorizat să desemneze persoana sau persoanele împuternicite să semneze acordul în numele Uniunii.
   Articolul 3
   Până la intrarea în vigoare a acordului, în conformitate cu articolul 86 alineatul (3) și sub rezerva notificărilor prevăzute de acesta, între Uniune și Republica Cuba se aplică cu titlu provizoriu (1) următoarele dispoziții, dar numai în măsura în care privesc aspectele care sunt de competența Uniunii, inclusiv aspectele care sunt de competența Uniunii în ceea ce privește definirea și punerea în aplicare a politicii externe și de securitate comune:

               —

               părțile I-IV; și

               —

               partea V, în măsura în care dispozițiile acesteia se limitează la a asigura aplicarea cu titlu provizoriu a acordului.

         În pofida dispozițiilor primului paragraf de la prezentul articol, următoarele dispoziții nu se aplică cu titlu provizoriu:

               —

               articolul 29;

               —

               articolul 35;

               —

               articolul 55, în măsura în care privește cooperarea în domeniul transportului maritim;

               —

               articolul 58;

               —

               articolul 71, în măsura în care privește securitatea frontierelor; și

               —

               articolul 73, în măsura în care privește cooperarea în domeniul indicațiilor geogrrafice neagricole.

         Articolul 4
   Prezenta decizie intră în vigoare în ziua următoare datei adoptării.

      Adoptată la Bruxelles, 6 decembrie 2016.

            Pentru Consiliu

            Președintele

         P. KAŽIMÍR

      (1)  Data de la care acordul se va aplica cu titlu provizoriu va fi publicată în Jurnalul Oficial al Uniunii Europene de către Secretariatul General al Consiliului.


title: Decizia (UE) 2016/763 a Consiliului din 13 mai 2016 de stabilire a poziției care urmează să fie adoptată în numele Uniunii Europene, în cadrul Comitetului privind achizițiile publice, cu privire la proiectul de decizie privind procedurile de arbitraj în temeiul articolului XIX alineatul (8) din Acordul revizuit privind achizițiile publice

text:
               14.5.2016

               RO

               Jurnalul Oficial al Uniunii Europene

               L 126/71

         DECIZIA (UE) 2016/763 A CONSILIULUI
   din 13 mai 2016
   de stabilire a poziției care urmează să fie adoptată în numele Uniunii Europene, în cadrul Comitetului privind achizițiile publice, cu privire la proiectul de decizie privind procedurile de arbitraj în temeiul articolului XIX alineatul (8) din Acordul revizuit privind achizițiile publice
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
   având în vedere propunerea Comisiei Europene,
   întrucât:

               (1)

               Acordul revizuit privind achizițiile publice (denumit în continuare „AAP revizuit”), care a intrat în vigoare la 6 aprilie 2014, stabilește un cadru juridic reînnoit aplicabil de către părțile la AAP revizuit achizițiilor publice vizate. AAP revizuit prevede posibilitatea ca părțile la AAP revizuit să utilizeze proceduri de arbitraj în cazurile în care se ridică obiecții referitoare la o propunere de rectificare, de transfer al unei entități dintr-o anexă în alta, de retragere a unei entități sau de orice altă modificare a anexelor la apendicele I aferente unei părți, dar obiecțiile respective nu au putut fi soluționate prin intermediul unor consultări.

               (2)

               În temeiul articolului XIX alineatul (8) din AAP revizuit, Comitetul privind achizițiile publice are obligația de a adopta proceduri de arbitraj pentru a facilita soluționarea acestor obiecții.

               (3)

               Părțile la AAP revizuit au dezbătut pe larg conținutul posibil al unor astfel de proceduri de arbitraj în ceea ce privește diferitele opțiuni care ar putea fi aplicate în caz de obiecții la o propunere de modificare a achizițiilor publice vizate ale unei părți. Părțile la AAP revizuit au fost în măsură să ajungă la un consens cu privire la această chestiune.

               (4)

               Procedurile de arbitraj convenite sunt stabilite într-un proiect de decizie privind procedurile de arbitraj în temeiul articolului XIX alineatul (8) din AAP revizuit.

               (5)

               Proiectul de decizie privind procedurile de arbitraj prevede condițiile care trebuie să fie îndeplinite pentru a recurge la procedurile de arbitraj și stabilește normele care reglementează numirea arbitrilor, participarea părților terțe la procedurile de arbitraj, desfășurarea procedurilor și hotărârea arbitrilor.

               (6)

               Adoptarea proiectului de decizie privind procedurile de arbitraj ar trebui să contribuie în mod pozitiv la cadrul juridic existent al AAP revizuit, deoarece scopul acestei decizii este de a facilita soluționarea obiecțiilor ridicate în ceea ce privește o propunere de rectificare, de transfer al unei entități dintr-o anexă în alta, de retragere a unei entități sau de orice altă modificare a anexelor unei părți la apendicele I la AAP revizuit.

               (7)

               În consecință, este necesar să se stabilească poziția care urmează să fie adoptată în numele Uniunii, în cadrul Comitetului privind achizițiile publice, cu privire la proiectul de decizie privind procedurile de arbitraj,

         ADOPTĂ PREZENTA DECIZIE:
   Articolul 1
   Poziția care urmează să fie adoptată în numele Uniunii, în cadrul Comitetului privind achizițiile publice, este în favoarea adoptării proiectului de decizie privind procedurile de arbitraj în temeiul articolului XIX alineatul (8) din Acordul revizuit privind achizițiile publice.
   Textul proiectului de decizie privind procedurile de arbitraj se atașează la prezenta decizie.
   Articolul 2
   Prezenta decizie intră în vigoare la data adoptării.

      Adoptată la Bruxelles, 13 mai 2016.

            Pentru Consiliu

            Președintele

         E.M.J. PLOUMEN

      PROIECT DE DECIZIE PRIVIND PROCEDURILE DE ARBITRAJ ÎN TEMEIUL ARTICOLULUI XIX ALINEATUL (8) DIN AAP REVIZUIT
      Comitetul privind achizițiile publice (denumit în continuare „comitetul”),
      luând notă de faptul că articolul XIX alineatul (8) din Acordul revizuit privind achizițiile publice (denumit în continuare „acordul”) impune comitetului să elaboreze proceduri de arbitraj pentru a facilita soluționarea obiecțiilor în temeiul articolului XIX alineatul (2) din acord și
      confirmând importanța articolului XIX alineatul (8) literele (b) și (c) din acord pentru aceste proceduri de arbitraj și reiterând angajamentul părților de a adopta decizii în temeiul articolului XIX alineatul (8) literele (b) și (c) din acord,
      adoptă următoarele proceduri de arbitraj pentru a facilita soluționarea obiecțiilor în temeiul articolului XIX alineatul (2) din acord:

            Invocarea procedurilor de arbitraj

                  1.

                  În temeiul articolului XIX alineatul (7) din acord, în cazul în care partea care propune modificarea și o parte care formulează o obiecție nu reușesc să soluționeze o obiecție la o propunere de modificare în temeiul articolului XIX alineatul (1) din acord, partea care propune modificarea sau orice parte care formulează o obiecție poate supune arbitrajului propunerea de modificare, precizând motivele care stau la baza solicitării sale, prin notificarea comitetului nu mai devreme de 45 de zile de la data difuzării notificării referitoare la propunerea de modificare, conform articolului XIX alineatul (1) din acord.

                  2.

                  În cazul în care două sau mai multe părți supun arbitrajului aceeași propunere de modificare înainte de numirea tuturor arbitrilor, partea care propune modificarea și toate părțile care formulează o obiecție convin asupra unui singur arbitraj pentru abordarea tuturor obiecțiilor la aceeași propunere de modificare. Dacă sunt prezentate cereri de arbitraj suplimentare cu privire la aceeași propunere de modificare după numirea tuturor arbitrilor, partea care propune modificarea și toate părțile care formulează o obiecție convin asupra unui singur arbitraj ori de câte ori este posibil.

            Numirea arbitrilor

                  3.

                  Arbitrajul este efectuat de arbitri. Cu excepția cazului în care părțile la arbitraj convin altfel, se numesc trei arbitri. Arbitrii trebuie să îndeplinească cerințele stabilite pentru membrii grupurilor speciale la articolul 8 alineatele (1), (2) și (9) din Înțelegerea privind regulile și procedurile de soluționare a litigiilor.

                  4.

                  La cererea unei părți la arbitraj, secretariatul comitetului propune nominalizări pentru arbitri. Părțile la arbitraj nu se vor opune la aceste numiri decât pentru motive întemeiate. Cetățenii părților la arbitraj și funcționarii guvernamentali ai părților terțe nu trebuie să fie numiți ca arbitri, cu excepția cazului în care părțile la arbitraj convin altfel.

                  5.

                  În cazul în care părțile la arbitraj nu pot ajunge la un acord cu privire la persoanele care ar trebui să fie numite ca arbitri în termen de 20 de zile după ce propunerea de modificare a fost supusă arbitrajului, Directorul general, la cererea unei părți la arbitraj, numește arbitrii în termen de 10 zile, după consultarea părților la arbitraj și a președintelui comitetului.

            Participarea părților terțe

                  6.

                  Orice parte la acord care are un interes substanțial într-o propunere de modificare supusă arbitrajului și care și-a notificat interesul comitetului (denumită în continuare „parte terță”), în termen de 10 de zile după ce propunerea de modificare a fost supusă arbitrajului este invitată să prezinte o comunicare scrisă, să asiste la reuniunile de fond ale arbitrilor cu părțile la arbitraj și să facă declarații verbale, și are dreptul să răspundă la întrebările adresate de arbitri.

            Proceduri

                  7.

                  În cadrul procedurilor lor de lucru, arbitrii aplică dispozițiile relevante din acord și se orientează în funcție de decizia adoptată de comitet în conformitate cu articolul XIX alineatul (8) litera (b) din acord, după adoptarea acesteia. În plus, se aplică procedurile de lucru de mai jos:

                              (a)

                              Secretariatul comitetului transmite în cel mai scurt timp arbitrilor notificarea și obiecția aplicabile în temeiul articolului XIX alineatul (1) sau (2) din acord. În termen de 10 zile de la numirea arbitrilor și după consultarea părților la arbitraj, arbitrii adoptă un calendar pentru desfășurarea procedurii de arbitraj. Acest calendar ar trebui să se bazeze pe calendarul care figurează în anexa la prezenta decizie.

                              (b)

                              Arbitrii organizează o reuniune de fond cu părțile la arbitraj, cu excepția cazului în care părțile la arbitraj convin că aceasta nu este necesară. Înainte de reuniunea de fond, părțile la arbitraj transmit arbitrilor comunicări scrise în care prezintă faptele cazului și argumentele lor.

                              (c)

                              În cazul în care o parte la arbitraj transmite arbitrilor informații pe care le-a desemnat drept confidențiale, arbitrii, celelalte părți la arbitraj și părțile terțe tratează aceste informații ca fiind confidențiale. La cererea unei părți la arbitraj, arbitrii stabilesc procedurile suplimentare necesare pentru a păstra confidențialitatea acestor informații.

                              (d)

                              În cazul în care o parte la arbitraj desemnează drept confidențiale informațiile care figurează în comunicările sale scrise, această parte furnizează, la cererea unei alte părți la arbitraj sau a unei părți terțe, un rezumat neconfidențial al informațiilor conținute în comunicările sale care poate fi făcut public.

                              (e)

                              La reuniunea de fond, arbitrii invită partea care a solicitat arbitrajul să-și prezinte cazul prin intermediul unei comunicări orale. Partea împotriva căreia a fost introdus arbitrajul este invitată să își prezinte punctul de vedere prin intermediul unei comunicări orale.

                              (f)

                              Reuniunile de fond ale arbitrilor sunt deschise publicului, cu excepția cazului în care o parte la arbitraj solicită ca reuniunea să se desfășoare cu ușile închise pentru a proteja informațiile desemnate ca fiind confidențiale.

                              (g)

                              În orice moment, arbitrii pot adresa întrebări părților la arbitraj și părților terțe și le pot cere explicații, fie în cursul reuniunii, fie în scris.

                              (h)

                              Comunicările scrise ale părților la arbitraj, inclusiv răspunsurile la întrebările puse de arbitri, sunt puse la dispoziția celeilalte sau a celorlalte părți la arbitraj, precum și la dispoziția părților terțe. Părțile la arbitraj prezintă o versiune scrisă a declarațiilor lor orale exprimate în cadrul reuniunii cu arbitrii arbitrilor, celeilalte sau celorlalte părți la arbitraj și părților terțe.

                              (i)

                              Comunicările scrise, răspunsurile la întrebări și versiunile scrise ale declarațiilor orale ale părților terțe sunt puse la dispoziția arbitrilor, a părților la arbitraj și a altor părți terțe și se reflectă în raportul arbitrilor.

                              (j)

                              Deliberările arbitrilor rămân confidențiale.

                              (k)

                              Arbitrii pot solicita informații de la orice sursă relevantă și pot consulta experți. Arbitrii transmit părților la arbitraj și părților terțe orice informații furnizate experților sau primite de la aceștia din urmă. Părțile la arbitraj trebuie să aibă posibilitatea de a prezenta observații cu privire la orice contribuții primite de la experți.

                              (l)

                              Orice procedură suplimentară specifică arbitrajului este stabilită de arbitri în consultare cu părțile la arbitraj.

                              (m)

                              Sub rezerva punctului 7 litera (c), nicio dispoziție din cadrul prezentelor proceduri nu împiedică o parte la arbitraj sau o parte terță să facă declarații publice privind propriile sale poziții.

                  8.

                  Normele de conduită referitoare la Înțelegerea privind regulile și procedurile de soluționare a litigiilor se aplică oricărei persoane care îndeplinește rolul de arbitru în temeiul prezentelor proceduri, precum și, după cum se specifică în normele de conduită și în dispozițiile relevante din Statutul funcționarilor, membrilor secretariatului cărora li s-a solicitat să-i asiste pe arbitri.

                  9.

                  În cazul în care părțile la arbitraj ajung la o soluție reciproc acceptată în ceea ce privește obiecțiile la propunerea de modificare, ele adresează o notificare arbitrilor în cel mai scurt timp. La primirea notificării, arbitrii închid procedura pentru părțile respective. Detaliile referitoare la orice soluție reciproc acceptată sunt notificate comitetului, în cadrul căruia orice parte la acord poate formula observații.

            Hotărârea arbitrilor

                  10.

                  Mandatul arbitrilor le impune acestora să hotărască:

                              (a)

                              în cazul unei propuneri de retragere în temeiul articolului XIX alineatul (1) litera (a) din acord, dacă au fost eliminate efectiv influența sau controlul guvernamental asupra achizițiilor publice vizate ale entității a cărei retragere este propusă; sau

                              (b)

                              în cazul oricărei alte propuneri de modificare în temeiul articolului XIX alineatul (1) litera (b), dacă propunerea de modificare păstrează un echilibru între drepturi și obligații și menține un nivel comparabil al domeniului de aplicare reciproc acceptat al acordului și, după caz, nivelul ajustărilor compensatorii.

                  11.

                  Arbitrii transmit părților la arbitraj un raport care conține hotărârea lor motivată în termen de 90 de zile sau, în cazul în care calendarul este modificat de arbitri, în cel mult 120 de zile de la:

                              (a)

                              numirea arbitrilor, în cazul în care arbitrajul se desfășoară în temeiul punctului 1; sau de la

                              (b)

                              cerere, în cazul în care arbitrajul se desfășoară în temeiul punctului 12.

                        Termenul stabilit la prezentul punct poate fi prelungit prin acordul reciproc al părților la arbitraj. Secretariatul comitetului distribuie raportul părților la acord în cel mai scurt timp, în urma traducerii acestuia.

                  12.

                  În cazul în care arbitrii pronunță o hotărâre negativă în temeiul punctului 10 litera (a) și în care aceștia nu au stabilit ajustările compensatorii în temeiul puctului 10 litera (b), orice parte la arbitraj poate solicita, după 30 de zile și în cel mult 60 de zile de la difuzarea raportului arbitrilor, ca aceiași arbitri, dacă sunt disponibili, să stabilească nivelul ajustărilor compensatorii care ar permite obținerea unui nivel comparabil al domeniului de aplicare și ar menține echilibrul între drepturile și obligațiile în temeiul acordului. În acest sens, arbitrii se orientează în funcție de decizia adoptată de comitet în conformitate cu articolul XIX alineatul (8) litera (c) din acord, în urma adoptării acesteia. În cazul în care unul dintre arbitrii inițiali nu este disponibil, se numește un înlocuitor în conformitate cu punctele 3-5.

            Punere în aplicare

                  13.

                  Părțile la arbitraj acceptă ca definitivă hotărârea arbitrilor.

                  14.

                  În sensul articolului XIX alineatul (7) litera (b) punctul (i) din acord, procedurile de arbitraj sunt finalizate:

                              (a)

                              atunci când se distribuie părților la acord un raport în temeiul punctului 11, care nu conferă dreptul la proceduri ulterioare în temeiul punctului 12; sau

                              (b)

                              în cazul în care părțile la arbitraj nu exercită un drept pe care îl pot invoca în temeiul punctului 12 la expirarea termenului menționat la punctul respectiv.

         ANEXĂ

            CALENDAR PROPUS PENTRU ARBITRAJ

         Arbitrii stabilesc calendarul adoptat în temeiul punctului 7 litera (a) pe baza următoarelor elemente:

                     (a)

                     Primirea comunicărilor scrise ale părților la arbitraj:

                                 (1)

                                 Partea solicitantă:

                     - - - - - - - - - - 2 săptămâni

                                 (2)

                                 Partea solicitată:

                     - - - - - - - - - - 2 săptămâni

                     (b)

                     Primirea comunicărilor părților terțe:

                     - - - - - - - - - - 1 săptămână

                     (c)

                     Reuniune de fond cu arbitrii

                     - - - - - - - - - - 1-2 săptămâni

                     (d)

                     Răspunsuri la întrebările adresate părților și părților terțe la arbitraj:

                     - - - - - - - - - - 1-2 săptămâni

                     (e)

                     Publicarea și difuzarea raportului arbitrilor referitor la hotărârea acestora:

                     - - - - - - - - - - 4 săptămâni

               În conformitate cu dispozițiile punctului 11, arbitrii pot modifica acest calendar și pot programa reuniuni suplimentare cu părțile la arbitraj, după consultarea acestora din urmă.


title: Decizia Consiliului din 17 decembrie 2001 privind încheierea unui Acord-cadru între Comunitatea Europeană și Republica Turcia privind principiile generale de participare a Republicii Turcia la programele comunitare

text:
Anunţ juridic important

|

32002D0179

Jurnalul Oficial L 061 , 02/03/2002 p. 0027 - 0028 ediţie specială în limba cehă capitol 11 volum 41 p. 30  - 31 ediţie specială în limba estonă capitol 11 volum 41 p. 30  - 31 ediţie specială în limba maghiară capitol 11 volum 41 p. 30  - 31 ediţie specială în limba lituaniană capitol 11 volum 41 p. 30  - 31 LV.ES capitol 11 volum 41 p. 30  - 31 MT.ES capitol 11 volum 41 p. 30  - 31 PL.ES capitol 11 volum 41 p. 30  - 31 SK.ES capitol 11 volum 41 p. 30  - 31 ediţie specială în limba slovenă capitol 11 volum 41 p. 30  - 31

		20011217Decizia Consiliuluidin 17 decembrie 2001privind încheierea unui Acord-cadru între Comunitatea Europeană și Republica Turcia privind principiile generale de participare a Republicii Turcia la programele comunitare(2002/179/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolele 13, 61, 95, 129, 137, articolul 149 alineatul (4), articolul 150 alineatul (4), articolul 151 alineatul (5), articolul 152 alineatul (4), articolul 153 alineatul (4), articolele 156, 157, 166, articolul 175 alineatul (1) și articolul 308, coroborate cu articolul 300 alineatul (2) primul paragraf a doua teză, articolul 300 alineatul (3) al doilea paragraf și articolul 300 alineatul (4),având în vedere propunerea Comisiei [1],având în vedere avizul conform al Parlamentului European [2],întrucât:(1) Rezoluția Consiliului de asociere UE-Turcia din data de 6 martie 1995 a exprimat oportunitatea inițiativelor într-o serie de domenii în vederea lărgirii sferei de cooperare UE-Turcia, inclusiv posibila participare la anumite programe comunitare.(2) În decembrie 1997, Consiliul European de la Luxemburg a făcut din participarea la programele comunitare un mod de intensificare a strategiei consolidate de preaderare a țărilor candidate, această participare stabilindu-se de la caz la caz. În același timp, a fost stabilită o strategie europeană pentru Turcia care să-i ofere acestei țări aceeași posibilitate. În urma reuniunilor Consiliului European de la Helsinki în decembrie 1999 și, în special, ale celui de la Nisa în decembrie 2000, abordarea de la caz la caz în acest domeniu ar putea ceda locul uneia mai largi, care cuprinde majoritatea programelor comunitare.(3) Consiliul European de la Helsinki a declarat că Republica Turcia este o țară destinată aderării la Uniune potrivit acelorași criterii aplicate celorlalte țări candidate și că, în cadrul actualei strategii europene, Republica Turcia, ca orice altă țară candidată, beneficiază de o strategie de preaderare menită să stimuleze și să sprijine reformele acesteia, inclusiv posibilitatea de a participa la programele și agențiile comunitare, precum și faptul că Republica Turcia are de asemenea posibilitatea de a participa la programele și agențiile comunitare, precum și la reuniunile dintre țările candidate și Uniune în contextul procesului de aderare.(4) În conformitate cu directivele de negociere, adoptate de Consiliu la 5 iunie 2001, Comisia a negociat în numele Comunității un acord-cadru cu Republica Turcia privind principiile generale pentru participarea acesteia la programele comunitare.(5) Cu privire la unele programe care intră sub incidența acordului, tratatul nu prevede alte atribuții de a acționa decât cele existente în temeiul articolului 308.(6) Termenii și condițiile specifice privind participarea Republicii Turcia la programele comunitare, în special contribuția financiară datorată, se stabilesc de către Comisie în numele Comunității. În acest scop, Comisia trebuie să fie asistată de un comitet special numit de către Consiliu.(7) Republica Turcia poate solicita asistență financiară pentru participarea la programele comunitare în temeiul Regulamentului (CE) nr. 1488/96 al Consiliului din 23 iulie 1996 privind măsurile financiare și tehnice de însoțire (MEDA) a reformei structurilor economice și sociale în cadrul parteneriatului euro-mediteranean [3], în temeiul Regulamentului (CE) nr. 764/2000 al Consiliului din 10 aprilie 2000 privind punerea în aplicare a măsurilor destinate să accelereze uniunea vamală CE-Turcia [4] sau în temeiul Regulamentului (CE) nr. 257/2001 al Parlamentului European și al Consiliului din 22 ianuarie 2001 privind punerea în aplicare de măsuri menite să promoveze dezvoltarea economică și socială a Turciei [5].(8) Danemarca, în conformitate cu articolele 1 și 2 din Protocolul privind poziția Danemarcei anexat la Tratatul privind Uniunea Europeană și la Tratatul CE, nu participă la acea parte din prezenta decizie a Consiliului adoptată cu referire la titlul IV din Tratatul CE, și Danemarca nu este legată prin această parte a prezentei decizii a Consiliului și nici supusă aplicării acesteia.(9) Regatul Unit și Irlanda intenționează să participe la adoptarea Regulamentului Consiliului de instituire a unui cadru general pentru activitățile comunitare menit să faciliteze punerea în aplicare a unui spațiu judiciar european în materie civilă și, când acesta va fi adoptat, Regatul Unit și Irlanda vor fi legate prin acesta și supuse aplicării acestuia. În ceea ce privește orice instrument comunitar viitor adoptat în temeiul titlului IV din Tratatul CE, care pune în aplicare sau instituie orice viitor program comunitar, Regatul Unit și Irlanda vor fi legate numai prin partea privind titlul IV din Tratatul CE din prezenta decizie a Consiliului și vor fi supuse aplicării acesteia, în cazul în care Regatul Unit și Irlanda sunt legate prin acest instrument în conformitate cu protocolul privind poziția Regatului Unit și a Irlandei anexat Tratatului privind Uniunea Europeană și Tratatului CE.(10) Acordul trebuie să fie examinat de către Comisie în mod periodic.(11) Acordul trebuie să fie aprobat,DECIDE:Articolul 1Acordul-cadru dintre Comunitatea Europeană și Republica Turcia privind principiile generale de participare a Republicii Turcia la programele comunitare se aprobă în numele Comunității.Textul acordului se atașează la prezenta decizie.Articolul 2(1) Comisia este abilitată să stabilească, în numele Comunității, modalitățile și condițiile specifice privind participarea Republicii Turcia la fiecare program individual, inclusiv contribuția financiară datorată. Comisia este asistată la îndeplinirea acestei sarcini de un comitet special numit de către Consiliu.(2) În cazul în care Republica Turcia solicită asistență externă, se aplică procedurile prevăzute de Regulamentul (CE) nr. 1488/96, Regulamentul (CE) nr. 764/2000, Regulamentul (CE) nr. 257/2001 și de oricare regulament similar care prevede asistență externă comunitară pentru Republica Turcia și care ar putea fi adoptat în viitor.Articolul 3În termen de trei ani de la data intrării în vigoare a acordului și ulterior din trei în trei ani, Comisia examinează punerea în aplicare a acordului și raportează Consiliului cu privire la aceasta. Raportul poate fi însoțit, după caz, de propuneri adecvate.Articolul 4Președintele Consiliului este autorizat să desemneze persoana sau persoanele împuternicite să semneze acordul prin care Comunitatea își asumă obligații.Articolul 5Președintele Consiliului efectuează, în numele Comunității, notificările prevăzute la articolul 9 din acord [6].Adoptată la Bruxelles, 17 decembrie 2001.Pentru ConsiliuPreședinteleA. Neyts-Uyttebroeck[1] JO C 304 E, 30.10.2001, p. 342.[2] Aviz emis la 11.12.2001 (nepublicat încă în Jurnalul Oficial).[3] JO L 189, 30.7.1996, p. 1. Regulament, astfel cum a fost modificat ultima dată prin Regulamentul (CE) nr. 2698/2000 (JO L 311, 12.12.2000, p. 1).[4] JO L 94, 14.4.2000, p. 6.[5] JO L 39, 9.2.2001, p. 1.[6] Data intrării în vigoare a acordului se va publica în Jurnalul Oficial al Comunităților Europene de către Secretariatul general al Consiliului.--------------------------------------------------


title: 2012/509/UE: Decizia reprezentanților guvernelor statelor membre din 20 septembrie 2012 de numire a unui judecător în cadrul Tribunalului

text:
               21.9.2012

               RO

               Jurnalul Oficial al Uniunii Europene

               L 255/30

         DECIZIA REPREZENTANȚILOR GUVERNELOR STATELOR MEMBRE
   din 20 septembrie 2012
   de numire a unui judecător în cadrul Tribunalului
   (2012/509/UE)
   REPREZENTANȚII GUVERNELOR STATELOR MEMBRE ALE UNIUNII EUROPENE,
   având în vedere Tratatul privind Uniunea Europeană, în special articolul 19,
   având în vedere Tratatul privind funcționarea Uniunii Europene, în special articolele 254 și 255,
   întrucât:

               (1)

               În temeiul articolelor 5 și 7 din Protocolul privind Statutul Curții de Justiție a Uniunii Europene și ca urmare a demisiei dnei Ena CREMONA, este necesar să se procedeze la numirea unui judecător în cadrul Tribunalului pentru durata rămasă a mandatului dnei Ena CREMONA, respectiv până la 31 august 2013.

               (2)

               Pentru postul care a devenit vacant, a fost propusă candidatura dlui Eugène BUTTIGIEG.

               (3)

               Comitetul instituit în temeiul articolului 255 din Tratatul privind funcționarea Uniunii Europene a emis un aviz cu privire la capacitatea dlui Eugène BUTTIGIEG de a exercita funcția de judecător în cadrul Tribunalului,

         ADOPTĂ PREZENTA DECIZIE:
   Articolul 1
   Dl Eugène BUTTIGIEG este numit judecător în cadrul Tribunalului, pentru perioada 22 septembrie 2012 - 31 august 2013.
   Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 20 septembrie 2012.

            Președintele

         K. KORNELIOU


title: Decizia (PESC) 2015/598 a Consiliului din 15 aprilie 2015 de numire a Reprezentantului Special al Uniunii Europene pentru Asia Centrală

text:
               16.4.2015

               RO

               Jurnalul Oficial al Uniunii Europene

               L 99/25

         DECIZIA (PESC) 2015/598 A CONSILIULUI
   din 15 aprilie 2015
   de numire a Reprezentantului Special al Uniunii Europene pentru Asia Centrală
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 25 iunie 2012, Consiliul a adoptat Decizia 2012/328/PESC (1) de numire a doamnei Patricia FLOR în calitate de Reprezentant Special al Uniunii Europene (RSUE) pentru Asia Centrală.

               (2)

               Un RSUE pentru Asia Centrală va fi numit pentru o perioadă de 12 luni.

               (3)

               RSUE își va îndeplini mandatul în contextul unei situații care s-ar putea deteriora și ar putea împiedica realizarea obiectivelor acțiunii externe a Uniunii prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Domnul Peter BURIAN este numit în calitate de Reprezentant Special al Uniunii Europene (RSUE) pentru Asia Centrală până la 30 aprilie 2016. Consiliul poate decide ca mandatul RSUE să se încheie mai devreme, pe baza unei evaluări din partea Comitetului politic și de securitate (COPS) și a unei propuneri din partea Înaltului Reprezentant al Uniunii pentru afaceri externe și politica de securitate (ÎR).
   Articolul 2
   Obiective de politică
   Mandatul RSUE se întemeiază pe obiectivele de politică ale Uniunii în Asia Centrală. Aceste obiective includ:

               (a)

               promovarea unor relații bune și strânse între Uniune și țările din Asia Centrală pe baza unor valori și interese comune, astfel cum sunt formulate în acordurile relevante;

               (b)

               contribuția la întărirea stabilității și a cooperării între țările din regiune;

               (c)

               contribuția la consolidarea democrației, a statului de drept, a bunei guvernanțe și a respectării drepturilor omului și a libertăților fundamentale în Asia Centrală;

               (d)

               abordarea amenințărilor majore, în special a problemelor specifice cu implicații directe pentru Uniune;

               (e)

               sporirea eficienței și a vizibilității Uniunii în regiune, inclusiv printr-o cooperare mai strânsă cu alți parteneri și alte organizații internaționale relevante, precum Organizația pentru Securitate și Cooperare în Europa (OSCE) și Organizația Națiunilor Unite.

         Articolul 3
   Mandat
   (1)   În vederea realizării obiectivelor de politică, mandatul RSUE constă în:

               (a)

               promovarea coordonării politice globale a Uniunii în Asia Centrală și contribuția la asigurarea coerenței acțiunilor externe ale Uniunii în regiune;

               (b)

               monitorizarea, în numele ÎR, împreună cu Serviciul European de Acțiune Externă (SEAE) și cu Comisia, a procesului de punere în aplicare a strategiei Uniunii pentru un nou parteneriat cu Asia Centrală, completată cu concluziile relevante ale Consiliului și cu rapoarte ulterioare referitoare la progresele înregistrate privind punerea în aplicare a strategiei Uniunii pentru Asia Centrală, formularea de recomandări și înaintarea de rapoarte periodice către organismele competente ale Consiliului;

               (c)

               sprijinirea Consiliului în vederea dezvoltării în continuare a unei politici cuprinzătoare privind Asia Centrală;

               (d)

               urmărirea îndeaproape a evoluțiilor politice din Asia Centrală prin dezvoltarea și menținerea unor contacte strânse cu guvernele, parlamentele, sistemele judiciare, societatea civilă și mass-media;

               (e)

               încurajarea Kazahstanului, a Kârgâzstanului, a Tadjikistanului, a Turkmenistanului și a Uzbekistanului în direcția cooperării în chestiuni regionale de interes comun;

               (f)

               dezvoltarea contactelor și a cooperării adecvate cu principalii actori interesați din regiune și cu toate organizațiile regionale și internaționale relevante;

               (g)

               contribuția la punerea în aplicare a politicii Uniunii privind drepturile omului în regiune în colaborare cu RSUE pentru drepturile omului, inclusiv a Orientărilor Uniunii cu privire la drepturile omului, în special a Orientărilor Uniunii privind copiii și conflictele armate, precum și cu privire la violența împotriva femeilor și fetelor și combaterea tuturor formelor de discriminare a acestora, și a politicii Uniunii privind Rezoluția 1325 (2000) a Consiliului de Securitate al ONU privind femeile, pacea și securitatea, inclusiv prin monitorizarea și raportarea evoluțiilor, precum și formularea de recomandări în acest sens;

               (h)

               contribuția, în strânsă cooperare cu ONU și cu OSCE, la prevenirea și rezolvarea conflictelor prin dezvoltarea de contacte cu autoritățile și alți actori locali, precum organizațiile neguvernamentale, partidele politice, minoritățile, grupurile religioase și liderii acestora;

               (i)

               furnizarea de contribuții la formularea aspectelor din cadrul politicii externe și de securitate comune în ceea ce privește Asia Centrală care privesc securitatea energetică, securitatea frontierelor, combaterea formelor grave de criminalitate, inclusiv lupta împotriva drogurilor și traficul de ființe umane, precum și gestionarea resurselor de apă, mediul și schimbările climatice;

               (j)

               promovarea securității regionale în cadrul frontierelor Asiei Centrale în contextul reducerii prezenței internaționale în Afganistan.

         (2)   RSUE sprijină activitatea ÎR și menține o privire de ansamblu asupra tuturor activităților Uniunii din regiune.
   Articolul 4
   Executarea mandatului
   (1)   RSUE răspunde de executarea mandatului, acționând sub autoritatea ÎR.
   (2)   COPS menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   (3)   RSUE își desfășoară activitatea în strânsă coordonare cu SEAE și cu departamentele competente ale acestuia.
   Articolul 5
   Finanțarea
   (1)   Valoarea de referință financiară destinată să acopere cheltuielile aferente mandatului RSUE în perioada care se încheie la 30 aprilie 2016 este de 810 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestionarea cheltuielilor face obiectul unui contract între RSUE și Comisie. RSUE răspunde în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului RSUE și ale mijloacelor financiare aferente puse la dispoziție, RSUE răspunde de constituirea unei echipe. Echipa dispune de competențele necesare în chestiuni politice specifice, conform mandatului. RSUE informează în mod prompt Consiliul și Comisia cu privire la componența echipei.
   (2)   Statele membre, instituțiile Uniunii și SEAE pot propune detașarea de personal pe lângă RSUE. Remunerarea personalului detașat este asigurată de statul membru în cauză, de instituția Uniunii în cauză ori de SEAE, după caz. Experții detașați de statele membre pe lângă instituțiile Uniunii sau SEAE pot, de asemenea, să fie repartizați pe lângă RSUE. Personalul internațional angajat este format din resortisanți ai statelor membre.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat ori a SEAE și își duc la îndeplinire sarcinile și acționează în interesul mandatului RSUE.
   (4)   Personalul RSUE este amplasat în același loc cu departamentul relevant al SEAE, în vederea asigurării coerenței și consecvenței activităților lor respective.
   Articolul 7
   Privilegiile și imunitățile RSUE și ale personalului RSUE
   Privilegiile, imunitățile și alte garanții necesare executării și bunei desfășurări ale misiunii RSUE, precum și cele aferente membrilor personalului RSUE sunt convenite împreună cu țările-gazdă, după caz. Statele membre și SEAE oferă tot sprijinul necesar în acest sens.
   Articolul 8
   Securitatea informațiilor UE clasificate
   RSUE și membrii echipei sale respectă principiile și standardele minime de securitate stabilite prin Decizia 2013/488/UE a Consiliului (2).
   Articolul 9
   Accesul la informații și asistență logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegațiile Uniunii în regiune și/sau statele membre, după caz, furnizează asistență logistică în regiune.
   Articolul 10
   Securitate
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, în conformitate cu mandatul și cu condițiile de securitate din aria geografică de responsabilitate, pentru a asigura securitatea întregului personal aflat sub directa autoritate a RSUE, în special prin:

               (a)

               elaborarea unui plan de securitate specific misiunii, pe baza orientărilor primite din partea SEAE, care să prevadă măsuri de securitate fizice, organizaționale și procedurale specifice misiunii, prin care să se reglementeze gestionarea deplasării personalului în condiții de siguranță către zona de misiune și în interiorul acesteia și gestionarea incidentelor de securitate, precum și un plan de urgență și un plan de evacuare a misiunii;

               (b)

               asigurarea punerii în aplicare a tuturor recomandărilor formulate de comun acord ca urmare a evaluărilor periodice privind securitatea și transmiterea către Consiliu, ÎR și Comisie a unor rapoarte scrise cu privire la punerea în aplicare a acestora și la alte aspecte legate de securitate, în cadrul raportului privind progresele înregistrate și al raportului privind executarea mandatului.

         Articolul 11
   Raportare
   RSUE prezintă COPS și ÎR, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele periodice sunt difuzate prin rețeaua COREU. RSUE poate prezenta rapoarte Consiliului Afaceri Externe. În conformitate cu articolul 36 din tratat, RSUE poate fi implicat în activitatea de informare a Parlamentului European.
   Articolul 12
   Coordonare
   (1)   RSUE contribuie la unitatea, coerența și eficacitatea acțiunii Uniunii și la asigurarea faptului că toate instrumentele Uniunii și toate acțiunile statelor membre sunt angajate într-un mod coerent pentru a atinge obiectivele de politică ale Uniunii. Activitățile RSUE sunt coordonate cu cele ale departamentului geografic relevant din cadrul SEAE, precum și cu cele ale Comisiei, precum și cu cele ale RSUE pentru Afganistan. RSUE informează periodic misiunile statelor membre și delegațiile Uniunii.
   (2)   Pe teren se menține o strânsă legătură cu șefii delegațiilor Uniunii și cu șefii de misiune ai statelor membre. Aceștia depun toate eforturile pentru a-l sprijini pe RSUE în executarea mandatului său. RSUE stabilește, de asemenea, contacte cu alți actori internaționali și regionali de pe teren.
   Articolul 13
   Reexaminare
   Punerea în aplicare a prezentei decizii și coerența acesteia cu alte contribuții ale Uniunii în regiune sunt reexaminate în mod periodic. RSUE prezintă ÎR, Consiliului și Comisiei, până la sfârșitul lunii septembrie 2015, un raport privind progresele înregistrate și, până la sfârșitul lunii ianuarie 2016, un raport cuprinzător privind executarea mandatului.
   Articolul 14
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 15 aprilie 2015.

            Pentru Consiliu

            Președintele

         E. RINKĒVIČS

      (1)  Decizia 2012/328/PESC a Consiliului din 25 iunie 2012 de numire a Reprezentantului Special al Uniunii Europene pentru Asia Centrală (JO L 165, 26.6.2012, p. 59).

      (2)  Decizia 2013/488/UE a Consiliului din 23 septembrie 2013 privind normele de securitate pentru protecția informațiilor UE clasificate (JO L 274, 15.10.2013, p. 1).